C 214/160
LT
Europos Sąjungos oficialusis leidinys
2023 6 16
2023 m. sausio 19 d., ketvirtadienis
14. atkreipia dėmesį į tai, kad reikia atlikti plataus užmojo BRO reglamento peržiūrą siekiant, kad juo būtų labiau prisidedama prie sektoriaus pajamų ir rinkos stabilumo, taip pat geresnio žvejybos produktų pardavimo ir jų pridėtinės vertės didėjimo; atsižvelgdamas į tai, pabrėžia, kad svarbu sukurti sertifikuotas jūros gėrybių etiketes ir žuvininkystės produktams skirtus prekės ženklo mechanizmus, taip pat didinti atsekamumą tiekimo grandinėje, nes tai savo ruožtu pagerintų vartotojų informavimą, paskatintų juos pirkti vietoje ir tvariai išgaunamas jūros gėrybes ir didinti jų informuotumą apie mažos apimties žvejybos produktus;
15. ragina per EJRŽAF sudaryti palankesnes sąlygas naudotis paramos mažos apimties žvejybai programomis, siekiant pagerinti verslo valdymą ir organizacinius pajėgumus, sumažinti gamybos sąnaudas, gerinti pirmojo pardavimo kainas ir užtikrinti ekonominį ir aplinkosauginį tvarumą, visų pirma pasitelkiant tvaresnį ir modernesnį laivyną;
16. pabrėžia sunkumus, su kuriais vis dar susiduria mažos apimties žvejybos sektorius, kuriuos taip pat gali dar labiau padidinti svyruojančios ir kylančios kuro ir kitų žaliavų kainos, o tai visų pirma daro poveikį mažiau konkurencingiems laivyno segmentams, t. y. mažos apimties, smulkiajai ir priekrantės žvejybai;
Mažos apimties, smulkiosios ir priekrantės žvejybos veiklos sąlygų gerinimas ir jos ateities užtikrinimas
17. palankiai vertina tai, kad EJRŽAF numato galimybę remti variklių modernizavimą ir pakeitimą arba naujesnių variklių, išmetančių mažiau CO2, įskaitant variklius, kuriuose naudojamos naujos energiją taupančios technologijos, įsigijimą, taip pat benzininių variklių pertvarkymą; mano, kad turėtų būti taikomos didžiausios dabartinės bendro finansavimo normos; įspėja, kad daugelis šių variklių alternatyvų dar nėra pakankamai išplėtotos arba reiškia didelį bendrosios talpos padidėjimą, pvz., kai kurių elektros variklių atveju;
18. pabrėžia, kad kai kuriuose regionuose didžioji dalis mažos apimties žvejybos sektoriaus yra priklausoma nuo subsidijų kurui; įspėja, kad Komisijos pasiūlymas dėl Tarybos direktyvos, kuria pakeičiama Sąjungos energinių produktų ir elektros energijos mokesčių struktūra (COM(2021)0563), kuriuo panaikinamas šiuo metu žuvininkystės sektoriui taikomas privalomas atleidimas nuo mokesčio ir įvedamas minimalus mokesčio tarifas, kelia pavojų didelės dalies mažos apimties žvejybos segmento gyvybingumui, nes šio segmento darbuotojai negali vykdyti ilgų reisų, kad galėtų papildyti degalus pigesniuose uostuose; ragina Komisiją ir valstybes nares tarptautiniu lygmeniu užtikrinti vienodas sąlygas ir todėl toliau atleisti žvejybos pramonę nuo degalų apmokestinimo; pabrėžia, kad bet koks naujas požiūris neturėtų apsunkinti mažos apimties žvejybos ir turėtų būti sutelktas į alternatyvius sprendimus, kurie leistų sektoriui teisingai pereiti prie Žaliojo kurso tikslų, nekenkiant jo gebėjimui ekonomiškai klestėti ir užtikrinti deramas sąlygas savo darbuotojams; atsižvelgdamas į tai ir į dabartinę ypatingą kuro kainų infliaciją, mano, kad valstybės narės galėtų numatyti ypatingas priemones, kuriomis būtų teikiama pagalba mažos apimties, pakrančių ir smulkiosios žvejybos segmentui, atsižvelgiant į numatomą gamybos sąnaudų padidėjimą, visų pirma pagal EJRŽAF ir nacionalines veiklos programas;
19. atkreipia dėmesį į sunkumus ir didelį neigiamą ekonominį ir socialinį COVID-19 krizės poveikį žuvininkystės sektoriui ir tai, jog svarbu, kad valstybės narės prireikus skirtų turimas nacionalines ir ES lėšas, taip pat apsvarstytų galimybę įgyvendinti neatidėliotinas priemones, kuriomis siekiama padėti žvejams, įskaitant darbuotojus, įveikti krizes ar rinkos sutrikimus; ragina valstybes nares naudoti per krizių valdymo mechanizmus skiriamus išteklius mažos apimties žvejybai remti; pabrėžia, kad, nepaisant krizės, mažos apimties priekrantės žvejybos sektorius ir toliau veikia ir suteikia ES piliečiams galimybę gauti jūros gėrybių, ypač izoliuotuose pakrančių regionuose, salose ir atokiausiuose regionuose;
20. primygtinai ragina valstybes nares iš Ekonomikos gaivinimo ir atsparumo didinimo priemonės skirti lėšų investicijoms į mažos apimties priekrantės žvejybos laivyną, siekiant padėti žvejams ir veiklos vykdytojams, kurie dirba susijusį darbą, visų pirma moterims, pvz., tinklų gamintojoms, krante dirbančioms padėjėjoms ir pakuotojoms, taip pat darbuotojams;
21. primygtinai ragina Komisiją, remiant EJRŽAF, palengvinti konkrečiam sektoriui skirtą paramą, susijusią su saugojimo, šaldymo ir šaldymo infrastruktūros įrengimu ir šaldymo grandinės nuo laivo iki galutinio vartotojo išlaikymu; mano, kad ši parama yra lemiamas elementas siekiant sudaryti sąlygas smulkiosios žvejybos segmentui visapusiškai pasinaudoti žuvininkystės ištekliais, nenaikinant ir nemažinant išteklių, taip pat užtikrinti reguliarų šviežių ir aukštos kokybės produktų tiekimą ir tiekimą visuomenei, viešbučių, restoranų ir viešojo maitinimo įstaigų (HORECA) sektoriui ir maisto perdirbimo pramonei;